יעל איתן ושירי גולן בהצגה "למה לא באת לפני המלחמה", בתיאטרון באר שבע
יעל איתן ושירי גולן, "למה לא באת לפני המלחמה"
יעל איתן בהצגה "לקפוץ מעל העננים", בתיאטרון הנפש
מקדימה יעל איתן, משמאל לימין: טלי בן-יוסף, דני איסרליש, ניב פטל וציון אשכנזי; בהצגה "הרפתקה בחולות", תיאטרון אורנה פורת
**יעל איתן** (נולדה ב-12 בנובמבר 1983) היא שחקנית טלוויזיה ותיאטרון ישראלית.

ביוגרפיה
--------

נולדה וגדלה בנתניה. בגיל שמונה הצטרפה לתיאטרון "אלמוג" של רבקה ויוסי אלמוג, במסגרתו שיחקה בשתי הצגות חינוכיות לתיכונים: "אגדות ימי הבריאה" (1999–2001) ו"חושים" (2000–2002). בצבא שירתה איתן בחיל האוויר. בתום שירותה הצבאי הלכה ללמוד אילוף כלבים באקדמיה לכלבנות של יוסי סמואל.

יעל איתן למדה משחק במשך 3 שנים (2007-2010) בסטודיו למשחק ניסן נתיב שבתל אביב.

איתן משחקת מאז סיום לימודיה בסטודיו של ניסן נתיב בהצגה "כשהאנייה שוקעת", שמספרת על טביעתה של הטיטניק. זו הייתה הצגת הסיום שלה בניסן נתיב והיא רצה בצוותא בשנים 2010–2012, בבימויה של דניאלה מיכאלי ובה משחקים כמעט כל בני כיתתה, כ-14 איש.

בשנת 2008 שיחקה בעונה השנייה של סדרת הילדים "האי", בה גילמה את דמותה של דינה, ארוסתו של בן (אביב אלוש) ובתו של המפקד מישל (רמי ברוך).

בשנת 2010 שיחקה בעונה הראשונה של הסדרה "חטופים" בתפקיד דנה קליין, בתו של נמרוד קליין (יורם טולדנו) ושל טליה קליין (יעל אבקסיס); דנה היא חיילת, שגדלה בלי אבא, שנחטף 17 שנה קודם לכן. בשנת 2012 שיחקה בעונה השנייה של הסדרה.

בשנת 2011 שיחקה בהצגה "לקפוץ מעל העננים" בבימויה של אסנת זיביל, בתיאטרון הנפש. היא גילמה את דמותה של אלונה, חונכת של ילד הלוקה בשיתוק מוחין שבהיותה בת שש עשרה מקימה תנועת נוער שתשלב ילדים עם צרכים מיוחדים וילדים רגילים.

בשנת 2011 החלה לשחק בהצגה "הבוגד" בבימויו של ניר ארז בתיאטרון באר שבע. איתן מגלמת את דמותה של ירדן דואני, בתם של טומי (אמיר קריאף) וקתי דואני (נדיה קוצ'ר). ירדן היא מורה במקצועה, אידיאליסטית מאוד בדומה לאביה, שמנהלת רומן עם העיתונאי (מיכאל אלוני או ג'ייסון דנינו הולט בדאבל קאסט).

בשנת 2011 שיחקה ב"מבצע קיפוד", בערוץ לוגי. היא גילמה את דמותה של מנהלת מרכז להצלת צבי ים במבואות ים. איתן שיחקה בתפקידי אורח בסדרות "החברים של נאור", "אולי הפעם" ו"גירושים נפלאים".

בשנת 2012 החלה לשחק בהצגה "למה לא באת לפני המלחמה" בבימויה של חגית רכבי ניקוליבסקי בתיאטרון באר שבע. היא גילמה את דמותה של אליזבת (ליזי דורון) מגיל שמונה ועד גיל שמונה עשרה. ההצגה מגוללת את מערכת יחסיה עם אמה (שירי גולן), שהיא ניצולת שואה ועם חברותיה. על הצגה זו זכתה באותה השנה בפרס התיאטרון הישראלי לשחקנית המבטיחה של השנה.

בשנת 2012 החלה לשחק בהצגה "הרפתקה בחולות" – בבימויה של שלומית ארנון בתיאטרון אורנה פורת. היא מגלמת את דמותה של ענבר, שמוצאת גזיר עיתון, מתחילה להתכתב עם מישהו מהעבר וחוזרת אחורה בזמן לתקופת הכרזת האו"ם על הקמת מדינת ישראל, לומדת על ערכים, אסרטיביות ולבסוף שבה להווה.

בשנת 2018 כיכבה בסדרה בנטפליקס "אלי", סיפורו של אלי כהן כמאיה, סוכנת מוסד, מפעילה של אלי כהן. הסדרה צולמה במרוקו והונגריה, משחקים בה גם סשה ברון כהן ונואה אמריך והישראלים עמוס תמם ואורי גבריאל.

בשנת 2019 כיכבה בסרט המלחמה האמריקאי "ג'ארהד: חוק השבות" כנטע לוריא, קצינה בצה"ל. הסרט שצולם בחלקו בישראל כיכבו בו רוברט פטריק ואמורי נולסקו והישראלים אורי פפר וצחי הלוי.

בשנת 2022 שיחקה בסדרה "מנאייכ" בתור כתבת בחדשות.

בשנת 2023 שיחקה בסדרה "גוף שלישי" בתור רוני.

תפקידים
-------

### תיאטרון

| הצגה | תיאטרון | מחזאי | במאי | תפקיד | שנה |
| --- | --- | --- | --- | --- | --- |
| סליחות | תיאטרון באר שבע |  | כפיר אזולאי |  | 2016 |
| בית ברנרדה אלבה | תיאטרון באר שבע | פדריקו גארסיה לורקה תורגם על ידי רבקה משולח | גדי רול |  | 2014 |
| בין חברים | תיאטרון באר שבע | עיבוד של חגית רכבי ניקוליבסקי לספרו של עמוס עוז | איה קפלן |  | מרץ 2014 |
| הרפתקה בחולות | תיאטרון אורנה פורת | עיבוד של שלומית ארנון וליאת פישמן לני לספר "הרפתקה בחולות" מאת אלכס פז-גולדמן ואיריס ארגמן | שלומית ארנון | ענבר | 2012 |
| למה לא באת לפני המלחמה | תיאטרון באר שבע | עיבוד של עינת ברנובסקי לספרה של ליזי דורון | חגית רכבי ניקוליבסקי | אליזבת | 2012 |
| הבוגד | תיאטרון באר שבע | עיבוד של בעז גאון וניר ארז לאויב העם של איבסן | ניר ארז | ירדן דואני | 2012-2011 |
| לקפוץ מעל העננים | תיאטרון הנפש | חגית בודנקין | אסנת זיביל | אלונה | 2011 |
| כשהאניה שוקעת | צוותא | זאב שצקי | דניאלה מיכאלי |  | 2012-2010 |

### טלוויזיה

| סדרה | ערוץ | במאי | תפקיד | שנה |
| --- | --- | --- | --- | --- |
| גוף שלישי | קשת 12 | שי קפון | רוני | 2023 |
| מנאייכ | כאן 11 | אלון זינגמן | סוזי אמיתי | 2022 |
| אלי | נטפליקס | גידי רף | מאיה | 2019 |
| לה פמיליה | ערוץ 10 | אוהד פרח | שרון | 2015 |
| חטופים | ערוץ 2 | גידי רף | דנה קליין | 2010-2012 |
| מבצע קיפוד | ערוץ לוגי | יוסי קרן | טל | 2011 |
| האי, עונה 2 | ערוץ הילדים בהוט | עופר ויצמן | דינה | 2008 |
| אולי הפעם, עונה 2 | yes | עופר ויצמן |  | 2008 |
|

קישורים חיצוניים
----------------

ויקישיתוף מדיה וקבצים בנושא **יעל איתן** בוויקישיתוף
* יעל איתן, ברשת החברתית אינסטגרם
* יעל איתן, ברשת החברתית LinkedIn
* יעל איתן, במיזם "אישים" לתיעוד היצירה הישראלית
* יעל איתן, במסד הנתונים הקולנועיים IMDb (באנגלית)
* יעל איתן, באתר "אידיבי", מאגר הידע העברי לקולנוע ישראלי ועולמי
* יעל איתן באתר פרס התיאטרון הישראלי(הקישור אינו פעיל, 25.3.2020)
* דורון חלוץ וינאי יחיאל, ענייני פנים, באתר הארץ, 28 ביוני 2012
* אור בר שלום, עכבר העיר, מבטיחות שבא לבכות: הכירו את השחקניות החדשות של התיאטרון, באתר הארץ, 12 באפריל 2012
* יש עתיד בתיאטרון: יעל איתן זכתה בפרס התיאטרון בקטגוריית השחקנית המבטיחה, באתר באר שבע סיטי, 13 במאי 2012
* הדס בשן, סמדר שילוני, חגית גינזבורג, רוי רגב, רומן ביכורים: התחלה רכה, באתר ynet, 17 במאי 2010